Papersnake/gushiwen huggingface dataset:
送明首座并简元故人
释慧空（宋代）

目山第一座，江阴道人明。披秀五年住，众中称老成。

龙门吹毛子，瓯峰空故人。昨闻开定山，问之乃其兄。

投机雷雨解，操行冰霜清。一点皮下血，大千尘中经。

以公好兄弟，增我朋友情。新年拄杖头，依旧吴山青。

谭间烦引及，衰病老空生。
饮酒二十首同苏翰林先生次韵追和陶渊明十一
晁补之（宋代）

苏公士冠冕，复似郭有道。
知士未达间，趣操保耆老。
精钢试九火，劳倦容不槁。
为州弟饮酒，况此年岁好。
藏锋避世故，轻敌丧吾宝。
时来用毫末，勋业自世表。
扇子诗
李石（宋代）

数竿修竹荫庭宇，上有真禽百般语。
避人飞去却匆匆，惊落枝头夜来雨。
路傍曲
陆游（宋代）

凄凉路傍曲，朱门人不知。
秋街槐叶落，正是断肠时。
和答曾敬之秘书见招能赋堂烹茶二首一
晁补之（宋代）

玉泉吟鼎月隳轮，姑射风标两绝尘。
只欠何郎窗畔雪，戎葵为我作余春。
江上见孤燕
姚燮（清代）

落日沧江独燕飞，香泥衔尽欲何依？未应飘泊忘游倦，可信关河有弋机。

金谷荒凉空旧梦，玉京消息到今非。东风回首凭谁语，好向天涯觅伴归。
颂古四首
释守净（宋代）

涅槃偿债更无殊，劈破长沙肘后府。
一句全提无话会，钱塘八月浪花粗。
卧病山中承如川王侯寄赠青绫被
刘崧（元代）

劳君远寄青绫被，愧我仍烹紫朮汤。已幸甘香分药裹，复经温暖到藜床。

乡园摇落黄花雨，江海飘零白雁霜。归日病躯堪料理，便迎锦障送飞觞。
题去雁送寒还二首 其二
释函可（明代）

孤飞尔自可，回首念同群。欲向青冥诉，惟愁总不闻。
洋州三十景·湖桥
鲜于侁（宋代）

千峰起华阳，一水连天汉。
初月正沉钩，隐然飞两岸。
次韵太守仁智堂
郑侠（宋代）

堂下玻瓈看碧澜，天边图画指层峦。崔嵬切汉星辰近，清泚照人毛骨寒。

已叹神明传政化，仍观慈惠展杯盘。尊前不为扶衰病，敢惜酡颜胜渥丹。
淝水
柴望（宋代）

想见西风对垒时，目中先已料安危。淮淝百万兵虽众，未抵东山一局棋。
重过京口
黄彦平（宋代）

江北江南形胜地，忆伤游子少年心。
无波分杨柳边碧，月带蔷年笑里阴。
铁瓮只今虽料理，金山久已罢登临。
寄声瘗鹤岩头字，莫厌龙蛇万里深。
听泉席上赋荼䕷
周权（元代）

脩条盘出笼春碧，满架花开春院寂。青蛟脱骨翠波寒，玉练摇院绀云密。

东风清润晓阑深，襟袖飘飘兰麝湿。典型元在酒杯中，摇碎琼蕤和露吸。
冶城山钩韵
王韦（明代）

仙羽翩翩鹤共腾，冶城高处望金陵。凉飔振袂鸣苍佩，霁色当楼耿玉绳。

浩渺波涛秋可濯，清虚台殿夜堪凭。风流况对词林客，莫厌尊前酒似渑。
望蓬莱
王哲（金朝）

听我劝，公莫谩风流。猿马不闲空践野，光阴虚过度春秋。

怎得免荒丘。

如省悟，急急把心收。对景直须抛妄想，于身若是少贪求。

何用道人头。
乌媒
周文璞（宋代）

一自弋者篡，冥飞亦云多。
庖牺网未收，同类如予何。
已噤伐斧篇，去去依女萝。
秋山寄卫尉张卿及王徵君
李白（唐代）

何以折相赠，白花青桂枝。月华若夜雪，见此令人思。

虽然剡溪兴，不异山阴时。明发怀二子，空吟招隐诗。
读刘阮传
张简（宋代）

俗缘未断念家乡，回首仙源竟渺茫。
野鸟自啼春自好，桃花应是怨刘郎。
暮春闻莺
张玉孃（元代）

膏雨初乾风日晴，绿阴深处一声莺。
唤回午枕伤春梦，起向蔷薇花下行。
菩萨蛮
向滈（宋代）

云屏月帐孤鸾恨。香消玉减无人问。斜倚碧琅玕。萧萧生暮寒。低垂双翠袖。袖薄轻寒透。庭院欲黄昏。凝情空断魂。
咏梅五十首呈史尚书
释绍嵩（宋代）

梅花两树照春阴，花径吹香可细寻。
疏影横斜水清浅，平生和靖最知音。
小阑干 咏画美人
归真道人（清代）

谁将俏笔写娉婷。人在小蓬瀛。斜倚楼窗，闲愁欲谱，玉笛手空斜。

低头默默缘何事，无语似含情。秋水波澄，远山翠浅，蝉鬓绿云横。
简申甫求画
李处权（宋代）

平生金石友，参商几暌阻。
二年更丧乱，流落随处所。
夫君丘壑姿，鸿鹄杳鶱举。
超然有能事，妙绝见心苦。
苍茫尺余松，黛色起烟雨。
兴来洒风竹，六月无袢暑。
又尝作平远，近代未可数。
奈何於吾侪，一笔独不与。
我有敲冰练，度越世俗楮。
烦君作横卷，放意写湘楚。
村舍
陆游（宋代）

气全自可忘忧患，心动安能敌死生。
若论老人真受用，已多稗饭与藜羹。
病中与郑君思亨姜君思正索菊花二首 其一
黄仲昭（明代）

闻道君家菊满篱，无由一到赏芳菲。梦魂忘却身犹病，几度吟敲花外扉。
汉将三首
宋庠（宋代）

频年随校尉，晚节事轻车。
瞻烽数奔命，辞第讵为家。
轻赍绝瀚海，间道袭昆邪。
双鞬朝负羽，三蟚夜鸣笳。
金痍先雨觉，蓬鬓后霜华。
如何差六级，遽使抱长嗟。
听歌六绝句。听都子歌
白居易（唐代）

都子新歌有性灵，一声格转已堪听。

更听唱到嫦娥字，犹有樊家旧典刑。
村童
邓深（宋代）

侵星裹饭下高山，负石趋城得米还。不识往来为几里，只言住处指云间。
过具茨诸山始达嵩少
李廌（宋代）

初踰千峰时，千峰各呈秀。
抵兹嵩高前，始觉众山陋。
恃此一柱力，天地敢分剖。
四维既张弛，穹壤托高厚。
卿云幂上国，秀色连楚薮。
众峰无耸峭，配此真培塿。
固将倍十百，何止吞八九。
余身一草木，乃欲擅去取。
出类复何言，聊贻涧滨叟。
题大禹寺义公禅房
孟浩然（唐代）

义公习禅处，结宇依空林。
户外一峰秀，阶前众壑深。
夕阳连雨足，空翠落庭阴。
看取莲花净，应知不染心。
闲居酬张起居见赠
钱起（唐代）

在林非避世，守拙自离群。弱羽谢风水，穷愁依典坟。

良知不遐弃，新咏独相闻。能使幽兴苦，坐忘清景曛。

前山带乔木，暮鸟联归云。向夕野人思，难忘骑省文。
读书示查生善长 其三
汪沆（清代）

朝鉥胃，暮镌脾。人各有分苦不知，惭凫企鹤徒尔为。

君不见，鹰日击，无全翮；牛日犁，无全蹄。
苏小小歌同端孝思赋
刘炳（明代）

棠梨花开春日迟，绿窗银屏鹦鹉啼。玉骢惯识寻芳路，手绾同心约郎去。
齐天乐 夏日阁中
夏言（明代）

层城尽日宫云覆，高阁靓深无暑。埤竹阴清，垣梧影静，昨夜凤池新雨。

香凝燕寝，喜愠解朱弦，凉生白苎。时拂锦笺，彩毫随意赋诗句。

自念寒生一介，平步陟丹霄，遭逢英主。渭水纶竿，萃郊耒耜，何必当年伊吕。

有怀自许。但勋业无成，光阴易去。揽镜婆娑，听梁间燕语。
元长生辰
李处权（宋代）

力扶吾道与斯文，世职家声蚤出群。
欲致升平宁舍我，从来出处不忘君。
龙吟虎啸弥千日，兔髓乌肝恰一斤。
已格皇天方俾寿，未须骑鹿上青云。
真娘墓（墓在虎丘寺）
白居易（唐代）

真娘墓，虎丘道。不识真娘镜中面，唯见真娘墓头草。

霜摧桃李风折莲，真娘死时犹少年。脂肤荑手不牢固，

世间尤物难留连。难留连，易销歇。塞北花，江南雪。
十二月十日泛舟以北风寒回棹
葛胜仲（宋代）

云山冬瘦露精神，整棹溪边试问津。悬坎带坻冰积厚，缘甍冒栋雪飞频。

出乘舴艋为龟手，归卧蜗牛分曲身。已觉乌蟾不能活，阳熙早晚定回春。
山村赠礼敬龙泽上人诗有几年不踏澄江路耆旧
陆文圭（元代）

西山爽气入吾时，拄颊含毫有所思。
欲把求田语玄德，莫因学圃笑攀迟。
永遇乐（客答梅）
南山居士（宋代）

玉骨冰肌，野墙山径，烟雨萧索。公子豪华，贪红恋紫，谁分怜孤公。想应窥见，潘毛相似，故把素怀相托。岂知人、年来闷损，被名利拘缚。

当歌对酒，如痴如梦，欲笑啼痕先落。二十年前，欢娱一醉，不忍思量着。衾寒枕冷，不教孤另，不是自家情薄。枉将心、千尤万殢，算应殢著。
慈恩寺东楼
曹松（唐代）

寺楼凉出竹，非与曲江赊。
野火流穿苑，秦山叠入巴。
风梢离众叶，岸角积虚沙。
此地钟声近，令人思未涯。
南新慈照寺
滕岑（宋代）

平生不踏南新路，早岁尝诵东坡诗。
青牛聋僧今不见，慈照乃有那律师。
君不见世间万事皆儿嬉，不如聋盲百不知。
双明阁上夕阳时，一笑二子闲争棋。
金鸡叫
马钰（金朝）

入道已蒙相许了。火坑深、宜乎猛跳。男儿出语无虚矫。慎勿迟疑，休使傍人笑。断制家缘回日早。休似鹤、留言华表。从斯马钰登高眺。奉劝吾兄，莫忘我金鸡叫。
永藏主到雁荡山放牧寮请益
释如珙（宋代）

老来自病救不了，佛病祖病孰能排。
壁上葫芦风打落，床头拄杖被尘埋。
别蔡参军
庾抱（唐代）

人世多飘忽，沟水易东西。今日欢娱尽，何年风月同。

悲生万里外，恨起一杯中。性灵如未失，南北有征鸿。
次钱启新先生丽泽堂韵
刘元珍（明代）

地撼山摇戒炯严，反观无事复何添。已从羑里寻遗迹，更向韦编筮褔谦。

折尽老梅春自到，射余雏鸟气先占。纷纷过眼嗟乌有，硕果甘来喜自拈。
戊申岁题玉牒所壁 其一
许及之（宋代）

担上看梅不是梅，孤山消息限蓬莱。仙源圃里逢人日，雪色怜随霁色开。
圜悟赞
释师范（宋代）

坐底是谁，立底是谁。
两枚漆桶，一种无知。
非惟咈诟咄{左口一聿}，恣意凤林吒之。
坏尽东山穷活计，都因这汉两爷儿。
寿阳罢郡日有诗十首与追怀…兼纪瑞物物。忆东湖
李绅（唐代）

菱歌罢唱鹢舟回，雪鹭银鸥左右来。霞散浦边云锦截，

月升湖面镜波开。鱼惊翠羽金鳞跃，莲脱红衣紫菂摧。

淮口值春偏怅望，数株临水是寒梅。
和天字
韩淲（宋代）

岁晚营寒事，峥嵘穷腊前。云山一败裘，百种不敢先。

游于物之初，更尚我所贤。彼哉野马尘，从渠舞瓮天。
闻竹溪得玉局祠二首
刘克庄（宋代）

诸将时时送捷书，未知西事近何如。
剑关昔有豺狼守，焦获今无玁狁居。
全盛海棠多剪伐，久枯庙柏再扶疏。
汉家似欠相如檄，岂特殊廷要扫除。
秋怀十首以竹药闭深院琴樽开小轩为韵
陆游（宋代）

我非王子猷，赋性亦爱竹。
舍外地十亩，不艺凡草木。
长吟杂清啸，触目皆此族。
更招竹林人，枕藉糟与曲。
五月十一日生朝三首
方回（元代）

本非高蹈挂朝冠，自是危途举足难。
世上十年人不识，山中五月夜犹寒。
感风垂死骨骸痛，止酒近旬杯杓乾。
牵率亲朋致嘉惠，时危敢作等閒看。
嘉祐亲享朋堂二首
佚名（隋代）

明明合宫，莫尊享帝。
礼乐熙成，精兴神契。
桂尊初兰，羽驾条逝。
遗我嘉祥，于喃万世。
和君贶清明与上已同日鉴定舟洛川十韵
司马光（宋代）

繁华两佳节，邂逅适同时。
雅俗共为乐，风光如有期。
晓烟新里巷，春服满津涯。
已散汉宫烛，仍浮洛水卮。
占花分设席，爱柳就张帷。
华毂争门出，轻帘夹路垂。
三川云锦烂，四座玉山欹。
叠鼓传遥吹，轻桡破直漪。
清谈何衮衮，和气益熙熙。
相见周南俗，当年播逸诗。
投徐运使
赵蕃（宋代）

白社多年井迳荒，有孙还复以诗昌。
此怀愿识亦已久，兹日能识亦已久，
兹日能来岂所望。萸后菊前霜错落，
地长家远客凄凉。平生知己晦庵老，
为我谈公遣座劳。
题吴门袁恂如梨花春雨图三首 其一
曹家达（清代）

百丈山头啼杜宇，东风瘦尽梨花雨。雨湿阶庭生夕烟，愿随明月飞上天。

可怜数尽谯楼鼓，缺复缺兮夜三五。
独立
冉琇（金朝）

独立春将晚，周游道正穷。江山千古后，形影百年中。

士论元无的，人生各有终。临危负知已，泪落海云东。
渔父
吴镇（元代）

雪色髭须一老翁。欲将短棹拨长空。微有雨，正无风。

宜在五湖烟水中。
柯城送任交阶还阳羡
赵吉士（清代）

竹舍青镫漏未沈，夜寒先入旅人衾。一帘烟雨难为别，千里江人共此心。

意尽还闻岩半啸，曲高止作郢中吟。莫愁我辈长贫贱，爨下枯桐有赏音。
冯朝奉挽歌词
陆佃（宋代）

仕宦惟遭遇，神仙信杳冥。老年多感慨，同榜半凋零。

附葬铭旌暗，平生信史青。须知玉川子，传后有添丁。
铜雀台
李咸用（唐代）

但见西陵惨明月，女妓无因更相悦。

有虞曾不有遗言，滴尽湘妃眼中血。
夜饮
黄遵宪（清代）

长风吹月过江来，照我华堂在手杯。
莫管阴晴圆缺事，尽欢三万六千回。
燕归来，为胡伯孝题黄穆父古鼎山茶图
杨玉衔（清代）

云在纸，露凝枝。花盎又蟠螭。描摹何必买胭脂。西子古妆时。

印摹笔。天仙魄。妆就吉金色。茶余读画漫题词。

秾淡要相宜。
涂中寄薛中裕
司马扎（唐代）

贫交千里外，失路更伤离。
晓泪芳草尽，夜魂明月知。
空山连野外，寒鸟下霜枝。
此景正寥落，为君玄发衰。
牡丹
裴说（唐代）

数朵欲倾城，安同桃李荣。未尝贫处见，不似地中生。

此物疑无价，当春独有名。游蜂与蝴蝶，来往自多情。
喜晴
卫宗武（宋代）

披雾出松关，行行破晓寒。
崎岖忽平坦，迤逦复巑屼。
霜沐林光沃，山围野色宽。
朝曦开霁景，鸣鸟亦声懽。
中秋送宋近仁主事之扬州董漕
张弼（明代）

中秋时节景偏新，禅院空廷集缙绅。共赏团圆今夜月，可堪离别故乡人。

幽并凉雨思归切，淮海停云入望频。闻说东南方苦潦，到时急为济斯民。
宿简寂观
齐己（唐代）

万壑云霞影，千年松桧声。如何教下士，容易信长生。

月共虚无白，香和沆瀣清。闲寻古廊画，记得列仙名。
田园杂兴 其二
林希逸（宋代）

独立搔头晓未梳，喜看童仆理园蔬。汉儒不悟真消息，却下帘帷只读书。
鹧鸪天
张炎（宋代）

楼上谁将玉笛吹。山前水阔暝云低。劳劳燕子人千里，落落梨云雨一枝。

修禊近，卖饧时。故乡惟有梦相随。夜来折得江头柳，不是苏堤也皱眉。
挽蜀帅赵侍郎二首
李曾伯（宋代）

蜀赖宗臣力，剑光星斗高。
位才登豹尾，身几付鸿毛。
节概公何慊，时艰运适遭。
岷山如不坏，难泯此忠劳。
閒居作长庆体兼劝诸少年 其五
区大相（明代）

半亩方园一草庐，三杯浊酒满床书。觉来名教真堪乐，意不求多愿有馀。
次韵奉赠巴陵上官令
沈辽（宋代）

古人善治身，摆落在尘土。明哲所自任，不为小人侮。

嗟我一何所，逍遥寄天宇。长嫌柳下污，有意庄生堵。

微官被黯黮，远放潇湘浦。闭关绝世故，况复挥谈麈。

蒙恩许北下，始接诸公武。若得一丸药，顿发三年瞽。

巴陵遇言游，高文璨瑶圃。泠泠挹清风，使人怀玉斧。
杂兴十首 其三
陆游（宋代）

灵府宁容一物侵，此身只合老山林。何由挽得银河水，净洗群生忿欲心。
点绛唇
赵希{亻丙}（宋代）

又是年时，冷烟寒食梨花院。柳金拖线。一曲珠歌转。

翠碧雕梁，风软帘通燕。何须劝。酒豪诗健。逸韵今重见。
赠吾隐君兼怀惟可
郑善夫（明代）

谁言道学者，正印自文山。守黑惟空谷，潜身到大还。

声名百世下，交谊九垓间。因尔怀君子，江湖好驻颜。
赠林逋处士
释智圆（宋代）

深居猿鸟共忘机，荀孟才华鹤氅衣。
满砌落花春病起，一湖明月夜渔归。
风摇野水青蒲短，雨过闲园紫蕨肥。
尘土满床书万卷，玄纁何日到松扉。
再赠钱道人二首
刘克庄（宋代）

寻师入蜀未曾逢，要看罗浮晓日红。
若见仙人知去处，却来相引到山中。
八声甘州·摘青梅荐酒
汤恢（宋代）

摘青梅荐酒，甚残寒，犹怯苎萝衣。正柳腴花瘦，绿云冉冉，红雪衣衣。隔屋秦筝依约，谁品春词？回首繁华梦，流水斜晖。
寄隐孤山山下，但一瓢饮水，深掩苔扉。羡青山有思，白鹤忘机。怅年华、不禁搔首，又天涯、弹泪送春归。销魂远，千山啼鴂，十里荼麋。
得集贤回字
虞俦（宋代）

奔走年来已厌频，那堪万里抗边尘。集贤说道虚传耳，惭愧中朝第一人。
新城趋涿州喜见西山
陆深（明代）

杳杳青云间，崒嵂黄金台。行人多苦寒，常恐北风来。

渐近始分明，熟视惊还猜。相逢陌上人，顾问首屡回。

所期既以遂，郁纡开我怀。
述怀二首 其一
郭昭乾（宋代）

箕颍久沦没，矫矫谁能群。忆昔让王者，高风殊可闻。

我怀在寥廓，思勒沧浪勋。何时凌紫蹻，翛然绝尘氛。
代上孙仲益尚书生日
史浩（宋代）

吴山高兮江水长，江山郁郁蟠光芒。上帝靳固钟俊良，数千百光谁可当。

西徐老人鬓眉苍，身着秋碧云锦裳。驭风骑气下大荒，帝命锦绣裹肺肠。

天门赐之龙虎章，下为人间除不祥。主盟吾道承素王，向来斯文病膏肓。

公于此时气堂堂，道配欧苏力相望。朝游蓬壶暮扶桑，黼黻河汉回辉光。

临流拯溺为舟航，人生废置不可量。万里放逐蛇虺乡，剪翎笼中看雕翔。

小儒愿公如子房，不愿公贵如六郎。玉烈石髓请饱尝，不须更待龙宫方。
郭氏山林十六咏 其四 小烂柯
陆游（宋代）

山中一枰棋，尘世底事无。若复计胜负，与彼亦何殊。
游晋祠上李逢吉相公
令狐楚（唐代）

不立晋祠三十年，白头重到一凄然。泉声自昔锵寒玉，

草色虽秋耀翠钿。少壮同游宁有数，尊荣再会便无缘。

相思临水下双泪，寄入并汾向洛川。
绍兴以后时享二十五首
真宗（宋代）

天锡神圣，徽柔懿恭。
垂衣拱手，导制扬功。
配天立极，内道民中。
佑我烈考，万福攸同。
宫词
王仲修（宋代）

艾虎钗头映翠翘，菖蒲泛酒舞宫腰。
不须更铸江心照，皇帝聪明一似尧。
雪后次韵郑集之
杨载（元代）

雪后登高望，江山信奇哉。重冈起且伏，相连白皑皑。

水官方谢事，云气霅然开。六龙翻沧海，赤日从中来。

万物将蠢动，忽如登春台。木行味正酸，含荾先属梅。

天时亦相应，初昏占斗魁。遨游自兹始，入林践苍苔。

西湖青濎濙，西山高崔嵬。长松更千载，老枝多折摧。

名僧创精舍，静谧依岩隈。伊予实放士，正可诛蒿莱。

情深惟痛饮，毋吝发新醅。家人欲求我，但见白云堆。

机心无自作，可使绝嫌猜。君辞如泉涌，我醉如山颓。

卜居同里巷，时时得追陪。为瓶或先罄，此耻当及罍。

大雅歌治世，其音不宜哀。有倡必有和，愧我非长才。

美哉春雪篇，云汉共昭回。
和孙元规资政游园 其二
徐积（宋代）

红作帘帷翠作裀，随轩歌舞一时新。未知醒者何如醉，且向樽前莫负春。

烟重柳梢寒蘸水，日高花径暖生尘。自从三月芳菲后，误入桃源又几人。
宋颂九首·皇祖
石介（宋代）

皇祖龙骧，畴邓猖狂，
元年九月，进叛于扬。
皇祖长驱，至扬城隅。
和送春四首
廖行之（宋代）

匆匆春驭去何忙，挽系难凭柳线长。
好著新晴送行色，莫教风雨漫彷徨。
风雪数日不见叔度晚约公明共诣之
司马光（宋代）

云雪连朝闇，朋从叹坐违。
临文与谁共，开卷为君稀。
趣扫六花散，聊通一径微。
当携兔园赋，同映读书帏。
恭纪恩赐诗 其十八 赐刻花合香牌子
严嵩（明代）

合香牌子黄金缕，佩向衣间蔼异芬。宫中总爱宜男意，花下双孩是刻文。
宣甫宿约见过既而不至翌日有诗为示谨次元韵
苏颂（宋代）

夙昔成嘉约，朝来不见过。
出门非有碍，掩室返多魔。
咫尺且犹尔，分携将奈何。
徘徊延望久，云际待金波。
留题碧落堂
杨万里（宋代）

僊人白日上青冥，千载如闻月下笙。
南北万山俱在下，中间一下独穿城。
江西个是绝奇处，天下几多虚得名。
滕阁孤台非不好，秪缘犹带市朝声。
三海岩
陶弼（宋代）

灵邑西南古洞天，我来方信海为田。
无名不入州图载，有路空闻野老传。
此日登山人采蚌，当时饮马壳留钱。
颜公昔记麻姑说，三变柔桑事果然。
题王叔毅画
赵蕃（宋代）

天公知君有此画，要遣题诗与当价。故令欲雪还弄晴，尽日神机不容暇。

毫端自出右丞维，孙郎一见欣得之。写真命意两俱盛，我今落笔胡能奇。
皇子庆诞奏御
宋庠（宋代）

积德皇阶厚，诒孙宝训长。
祺宫前祝祉，猗殿此开祥。
即夕铜吹律，先时日抱光。
由来七鬯主，更重室家王。
瑞荚随辰满，仙兰备浴芳。
已知周卜永，方验宋宗彊。
京甸欢馀霈，宸帷溢庆觞。
史臣虽弱翰，行及纪元良。
贺新郎 贺汪伯唐子娶妇
张一麟（清代）

老子擎天手。到年来、婆娑风月，无心圭卣。绣佛长斋隐人海，万事秕糠尘垢。

但甘为、哀鸿奔走。酒肉朱门道旁骨，为郎君、积德求佳偶。

宾欲醉，筵无有。

桃花流水春深后。见新人、心肠菩萨，同符君舅。玉镜台前青绫幛，昧旦双双上寿。

更准备、催妆几首。织就天孙宫样锦，问而翁、被得苍生否。

君子曰，众人母。
陈信民求诗
项安世（宋代）

子合陈平甫，吾当项信求。
食兵吾不愧，门辙子方贫。
老眼观斯世，多情尚若人。
相过无远近，无不计冬春。
甘露岩
邹恕（宋代）

兰若兰空中，云山第几重。
瀑流千丈练，鹤宿五株松。
晓雨禅房黑，霜林木叶红。
悬崖回首望，归思过前峰。
送吟卷还赵万里
潘玙（宋代）

吟中蜚依声，太白是前身。
风月无非我，江山得主人。
冰梭织古锦，庙瑟奏阳春。
洗眼观新稿，客怀清绝尘。
西行回度滇池
杭淮（明代）

西行苦历险，落日放舟还。海草微茫际，沙鸥出没间。

烟青金马寺，天远碧鸡关。诸岭云端出，如看震泽山。
挽林绍伊二首 其二
吴芾（宋代）

三朝褒旧德，一代仰名儒。晚岁持荷橐，频年剖竹符。

共期调鼎鼐，岂谓老江湖。身后知无憾，传家有凤雏。
隆兴书堂自警三十五首
陈淳（宋代）

人心甚可畏，动炽如奔霆。
虽以刀锯降，不能为之宁。
南充大兄尝梦见予作诗见寄次韵和呈
晁说之（宋代）

仙山能梦我，书帙正思君。
一德谁荣滞，群儿谩戚欣。
过秦何必论，喻蜀却须文。
未落丰碑笔，唯贪辨惑勤。
雨晴登楼
范致虚（宋代）

自从南北避胡尘，怀抱衰残不复新。万里家乡常入梦，一帘风雨最关春。

红疏绿暗能伤客，江静山明却慰人。老去也知登览倦，闭门僵卧动经旬。
送姚伯渊之清溪河泊所任
刘基（明代）

清溪之水通秋浦，石白水清鱼可数。
鲦鲿鯩頠鲂与暐，小鱼如针大如杵。
侵晨渔艇浮空来，千夫撒网云烟回。
鸣皛击楫声如雷，水怪昚啄珠宫开。
课鱼使者矢鱼急，冯夷嘘唏龙母泣。
琴高赤鲤纵有神，何暇超腾作人立。
吾观大江之中有壮鱼，名曰海豨头如猪。
群行九十其朋徒，喷沫成雨倏欻盲风俱。
旌阳仙人上天去已久，平池波涛随处有。
春渊潜鳞陟负冰，时哉罔俾虞人后。
小鱼琐碎獭所捐，大鱼多膏只自煎。
君不见振振鹭，白玉沙头见鱼饥不啄。
一朝飞上瑶华池，紫鹓黄鹄相追随。
俯视秃鹤垂六羽，还共野鸟争腐鼠。
送海琳游南海
余靖（宋代）

触目尽尘累，如师真不群。
圆明水中月，去住岭头云。
意为乘风快，名应过海闻。
翛然此高迹，世纲慢纷纷。
对雨述怀示弟承检
翁承赞（唐代）

淋淋霎霎结秋霖，欲使秦城叹陆沈。晓势遮回朝客马，

夜声滴破旅人心。青苔重叠封颜巷，白发萧疏引越吟。

不有惠连同此景，江南归思几般深。
送李山人还
皇甫冉《（唐代）

从来无检束，只欲老烟霞。鸡犬声相应，深山有几家。
南乡子 赋十四弦
高观国（宋代）

直柱倚冰弦。曾见胡儿马上弹。却笑琵琶风韵古，溅溅。

想像湘妃水一帘。

塞恨曲中传。两摺琴丝费玉纤。不似江南风月好，厌厌。

拍手齐看舞袖边。
除夕留子上伯玉子西小酌
杨万里（宋代）

诸弟山行归意忙，老夫雪卧病身僵。维风及雨岁云暮，不醉无归夜未央。

五盏更搀三盏么，四更偏觉五更长。也知柏酒明朝近，且为梅花尽此觞。
买油
陆游（宋代）

习气年来扫未平，梦回犹喜读书声。
冬裘不赎浑闲事，且为吾儿续短檠。
岁暮
白居易（唐代）

穷阴急景坐相催，壮齿韶颜去不回。
旧病重因年老发，新愁多不夜长来。
膏明自爇缘多事，雁默先烹为不才。
祸福细寻无会处，不如且进手中杯。
哭女随珠 其二
胡承珙（清代）

十年京国洗铅华，千里关山未见家。官閤牵衣成死别，镜台留照剩空花。

杜鹃屡滴思亲泪，精卫难回汎海槎。一种天涯匏系感，层峰何处哭韩拿。
练玉轩
胡志道（宋代）

晓诵黄庭经，暮歌紫芝曲。若欲童子颜，轩中勤练玉。

羽衣络霞青，云鬓颓鬒绿。功用信如许，庶可追妙躅。
角招 丹阳隐公桥吊张将军国梁，同梦轩师赋
冯煦（清代）

下空昼。归帆乍掩，危桥野鸟僝僽。断垣波外瘦。废塔暝烟，犹挂疏柳。

将军去后。早恨咽、樵童渔叟。一角孤云渺渺，带丛笛不胜悲，向城阴回首。

知否。大招赋又。虫沙甚处，遗怨归横岫。暗苔寒碧透。

断甲埋沙，哀笳催堠。家山似旧。忍客里、来浇尊酒。

谱入神弦共奏。怕斜日、拂灵旂，黄昏骤。
题郭主簿模摩诘本辋川图卷 其十三 栾家濑
杨敬德（元代）

凿凿沸白喧，浩浩空青泻。渔翁互相呼，放船莫轻下。
史魏公东湖别墅二首
刘应时（宋代）

徜徉绿野春波上，徙倚石楼烟霭间。
只恐苍生待霖雨，未容谢傅老东山。
早发后河堤
王权（清代）

禹迹知何处，空留鸟鼠名。乱山迎马首，残月堕鸡声。

客路盘云上，人烟隔涧生。谁家小儿女，酣睡失天明。
顾季狂见过狂谈竟月於其行也诗以赠之 其二
王世贞（明代）

久矣墙东避，俄惊羊仲从。一贫诗作祟，百战舌为锋。

汝自谈非马，吾宁好似龙。祇应抛麈尾，杯酒日从容。
斋中红梅水仙山茶瑞香海棠牡丹玉兰盛开
陈曾寿（清代）

山谷谪荆州，复入都下梦。小窗逢春暄，撩人花气重。

今我住梦中，风味略相共。园丁担花来，一笑分薄俸。

火速三春妍，并作斗室供。隔年水仙梅，贞秀出冰冻。

多香不相袭，并妙难伯仲。安居虱清时，视涪得孰众。

几得如许閒，清坐了宾送。
湖西九岩为一峰题 其三 清风岩
陈献章（明代）

声从窦中来，可以塞天地。借问采薇人，便知风动处。
卫卿叔自青旸寄诗一卷以饮酒果核殽味烹茶斋
葛立方（宋代）

纸窗蒲团竹几方，清晓聊翻经卷黄。
禅心无累须眉长，坐回热恼生清凉。
月六腥膻口不尝，眼静不觑登伽娘。
名利从渠朝市忙，象口轻飘柏子香。
菰莼大嚼蜻蛙乡，不教黎苋徒集肠。
挽何司令二首
李曾伯（宋代）

忆昨初倾盖，同登巴岳楼。
江淮重邂逅，幕府屡绸缪。
梦绝秋城柝，人随夜壑舟。
潜山归路杳，草木亦凄愁。
题研六言四首
刘克庄（宋代）

眼如胡僧之碧，口如老庞之吸。
子云要伴玄草，添丁勿翻墨汁。
句 其七
杨杰（宋代）

偃月仙翁羽化初。
拟曾晰莫春唱答歌六章 其六
戴亨（清代）

望衡门兮日熹微。随杖履兮归来。琴瑟在御兮且鼓且嬉。世莫我知兮将上质乎皇羲。
赠陆伯微三首 其二
袁燮（宋代）

斗大书斋以絜名，冰壶表里要清明。如今尘土填胸臆，幸挽沧浪为濯缨。
时可屡欲尝白酒会有客馈余因分以饷之既而惠诗讥酒器之隘因复次深字韵为答时可新买舞鬟甚丽而尚稚故云
赵鼎臣（宋代）

解摈先生空傥䓪，草玄夫子独精深。谈诗亹亹心常折，使酒时时气颇侵。

欲炙已勤知子意，投醪虽俭盖吾心。端知皓腕如绵弱，故遣涓涓只细斟。
和昌言官舍十题·萱草
司马光（宋代）

叶濯宿露翠，花迎朝日黄。
昔谁封殖此，俨列侍高堂。
达士隐於吏，孰为行与藏。
逍遥玩永日，自无忧可忘。
四叠
刘克庄（宋代）

典刑堪受百花朝，风致宜为万世标。
齧雪节刚难屈膝，拈花妙法愿埋腰。
后秋思五言五首
方回（元代）

多病全然懒，微凉尚未寒。
偶然无一事，蛛网雨中看。
次韵石秀叔慈云避席自解
陈著（宋代）

幽居便合洗城氛，清隐如何及妓裙。
横浦名为交佛日，眉山老自爱朝云。
逃筵觥罚宁甘受，隔壁钗声想暗闻。
色即是空曾记否，饶君百喙亦难文。
素馨花
傅伯成（宋代）

昔日云鬟锁翠屏，只今烟冢伴荒城。
香魂断续无人问，空有幽花独擅名。
和仲信留别韵
李洪（宋代）

岁首相逢四序迁，风饕雪虐忽凋年。
少而慕蔺心何壮，老矣依刘谁复怜。
邂逅难陪十日饮，分携却上五湖船。
雪梅可折还相送，目断离云思黯然。
送张端衡尉句容二首
刘宰（宋代）

梅仙西上古仙乡，梅蕊先春特地香。
自人邾人闻鲁柝，县知晋盗避秦疆。
名山久合清芜机，穷苍犹闻缺盖藏。
惠政由来要全美，须君努力佐琴堂。
赠叶子仁 其二
真德秀（宋代）

花正纷红俄骇绿，月才挂壁又沈钩。世间万事都如此，莫遣双眉浪自愁。
秋夜听雨奉怀子厚
朱熹（宋代）

悄悄窗户暗，青灯读残书。忽听疏雨落，稍知凉气初。

披襟聊自疏，掩卷方踌躇。亦念同怀人，怅望心烦纡。

鸣琴爱静夜，乐道今闲居。岑岑空山中，此夕知焉如。
瑞鹧鸪 赠歌童阿珍
滕斌（元代）

分桃断袖绝嫌猜。翠被红裈兴不乖。洛浦乍阳新燕尔，巫山行雨左风怀。

手携襄野便娟合，背抱齐宫婉娈怀。玉树庭前千载曲，隔江唱罢月笼阶。
瓜
赵汝绩（宋代）

冰泉浸绿玉，霜刃破黄金。
凉冷消晚暑，清甘洗渴心。
竹林寺避雨
陆深（明代）

十里肩舆石磴深，禅房潇洒乱峰阴。岩花笑里饶佳色，山鸟倦馀怀好音。

下界风雷喧众壑，上方钟鼓出长林。苍生正有为霖望，惭愧西来冒雨心。
伯文送海红柑及橄榄
陈杰（宋代）

微苦何妨著舌尖，就中永味已相兼。
平生冰檗东坡老，直为群儿说蜜甜。
西江月（赋木犀次李季功韵）
郭应祥（宋代）

碎影乱筛月地，浓香时度风檐。渊明有菊径开三。不似此花雅淡。

兰蕙芬敷可并，芙蓉浅俗堪嫌。美人妆罢笑窥帘。插鬓些儿正欠。
颂古二十首
释道颜（宋代）

七处精研一妄心，更随三业杀盗婬。
身心不是闲家具，前箭犹轻后箭深。
过皖口
梁以壮（明代）

留滞江南久未回，频过皖口似初来。吟经博士曾闻世，盗在当时解爱才。

寒鸟带风飞不定，晚烟含雨曀将开。但逢村店应沽酒，准拟今宵一百杯。
挽虞沧江提刑三首
李曾伯（宋代）

南渡称名相，西来见嫡孙。
蜀珍交友盛，雍国曲刑存。
桂苑连鸣鹿，枫宸拟簉鵷。
平生经济略，雅志在中原。
春日熊雪堂少宰以和黄山谷梅花韵见投同梅君作
朱中楣（清代）

几年偕隐同归洛，纷纷世态春冰薄。今古长安似弈棋，惟有投閒是先著。

每思登眺帝子楼，风雨靡靡滞城郭。荒园颓倚杏花村，社鼓频传慰恬漠。

时吟佳句响琳琅，满纸烟霞真骇愕。续貂髡颖韵难成，欲附青云为寄托。

绿波隐隐泛兰舟，红蓼森森羡华萼。隋堤旧院冷秋千，谯国新旗缀珠珞。

海棠无力怯春寒，梦破春愁愁满橐。融和天气正芳菲，芸窗课子差足乐。

无燕翻飞堕碧空，流莺宛转惊铃索。屈指韶光又一年，閒看花开渐花落。

不关春色苦相催，但恨封姨还肆虐。澹宕轻阴润杂弦，良宵煮茗奴称酪。

却为听诗减夜眠，举案呼尊共微酌。寄语猿鹤莫漫猜，而今始践山林约。
痁疾中元式示诗走笔次韵
薛季宣（宋代）

鄙人病在床，政苦风寒侵。之子步池上，攀条哦柳阴。

掷我珠玉辞，疟鬼毛发森。豁尔脱沈疴，翛然洗烦襟。

何当漾轻舠，相与从茂林。清兴谅不浅，此情殊未禁。

强歌下里曲，赓和白雪音。请问觉轩诗，何如梁父吟。
偈颂一百四十二首 其七十八
释广闻（宋代）

飞雪亭前水，妙高声顶云。云有出山势，水无投涧声。
金缕曲 其二 巴陵杜仲丹贵墀
易顺鼎（清代）

此杜依然老。只一事、差强乃祖，时非天宝。家在岳阳楼下住，容易吟魂飘到。

看尽那、洞庭秋好。绿雨啼鸪斑竹岸，是古来、未竟伤心稿。

二十五，楚骚调。

宣南记共风吹帽。怎独自、鬓丝禅榻，焚香却扫。中有水流云在意，懒向词场厮闹。

算已是、名心淡了。昨夜游仙帆影挂，为寻君、转过黄陵庙。

霜与月，满湖缟。
郊庙歌辞。蜡百神乐章。送神
佚名（唐代）

十旬欢洽，一日祠终。澄彝拂俎，报德酬功。

虑虔容肃，礼缛仪丰。神其降祉，整驭随风。
题万竹山
薛昂（宋代）

万竹山中数十家，重重流水绕桑麻。
饱餐鼓腹成何事，桃李春来任自花。
春贴子词 皇后阁五首 其三
周麟之（宋代）

胜里金葩喜占新，红酥细字点宜春。内庭也作人间戏，自是时康乐事频。
东风第一枝 题汪梦梧“庚岭探梅图”
江瑛（清代）

淡雪初晴，东风乍暖，南枝消息先逗。分明驿使，传来芳信，悄吹先袖。

蛮烟瘴雨，催□过、黄昏时候。暗记省、醉月罗浮，梦里仙踪如旧。

啼翠羽、珍禽还又。对镜影、缟衣人瘦。绿腰谩读新声，幽思渐消残酒。

香韵依然，念索笑、疏林知否。料也应、吹笛空山，闲忆江城春昼。
和瞻甫韵
胡仲弓（宋代）

住在壶中小有天，故山猿鹤作忘年。
云归每失碁盘石，人去不生凡灶烟。
肯信玉华空有洞，自贫黄粟便无仙。
我来立尽斜阳暮，犹撚吟髭风月边。
题云树图为黄明甫监司赠别胡大声方伯
方献夫（明代）

谁将别意上丹青，半幅胡缣太有情。脉脉晓云连岫远，依依春树隔江明。

罗浮忽落千峰影，珠海空留万古名。九曲武夷何处是，送君无计系心旌。
秋晚斋居 其三
仇远（元代）

乾坤身世一蘧庐，南北东西总可居。此去三年韩博士，向来四可马相如。

移文早遣仆徵米，攲枕夜听儿读书。驾驷乘骢非我事，不如醉兀小肩舆。
上西楼 牡丹和心斋
江珠（清代）

东风吹雨丝丝。洗妆迟。怜煞愁红一片、弱难支。

金缕举。天香吐。试晴时。好博玉堂仙客、赠新词。
送郑尚书守建安十首
彭龟年（宋代）

东西一节大江边，来往勤民亦有年。
未必米盐劳试守，更从根本得深研。
回雁峰
曾丰（宋代）

扬雄非有动人姿，盖代清名天下知。
回雁名今与雄等，岂忘外陋慕中奇。
仲春释奠
韩琦（宋代）

明祀严先甲，喜辰历上丁。采芹因旧馆，释菜协前经。

俎豆由斯学，粢盛信匪馨。欲知时祭重，百世仰仪刑。
白鹇
梅尧臣（宋代）

乔木暗青山，晴川下白鹇。
春云生岭上，积雪在嚣间。
绿草张新翳，柔冠总翠鬟。
时哉养文素，不是杂斑斑。
赐余复
赵惇（宋代）

临轩策士岂徒然，嗣守丕基务得贤。尔吐忠言摅素蕴，吾縻好爵副详延。

爱君忧国毋终怠，厚泽深仁赖广宣。赐宴琼林修故事，朕心期待见诗篇。
夏日咏怀
汤斌（清代）

初夏朝气清，绿阴映竹阁。好鸟时来集，微风散林薄。

养疴丰暇日，坐卧对云壑。图书纷几席，茗碗常间错。

偶尔属篇章，怡情志简略。采药支短筇，寻泉踏芒屩。

岂曰谢浮荣，明志忠淡泊。抗心怀古人，萧然有真乐。
谪居舒州累得韩高二舍人书作此寄之
徐铉（宋代）

三峰烟霭碧临谿，中有骚人理钓丝。
会友少於分袂日，谪居多却在朝时。
丹心历历吾终信，俗虑悠悠尔不知。
珍重韩君与高子，殷勤书札相思。
元丰六年二月检田凌塘中马上口占因简德器主簿
华镇（宋代）

强半春光未足看，花心柳眼尚盘桓。景阳不放融怡色，密雨犹盘料峭寒。

借问董工湮沮洳，何如骑马按冈峦。几番回首自惆怅，可借江南一钓竿。
送抚州李兄武伯归乡
陈宓（宋代）

我恨逢师较已迟，羡君早岁独先知。
归时剩下遗书读，莫道□峰永别离。
贽杨子裕中丞
陆文圭（元代）

堂堂四世三公后，今日乘听出案临。
坐上即时闻减乐，袖中虽暮不怀金。
官民乘访皆公论，狱卒平成有恕心。
古柏台边霜气冽，肯分春意到寒林。
高要李簿招陈浔州七星岩宴集
刘克治（明代）

沥湖绀殿锁虚空，山拔蓬莱有路通。白玉仙床依洞口，黄金秘路出云中。

孤峰临水元浮影，锦石侵霞更上红。把酒与君聊骋望，泠然真欲御长风。
学射山相传蜀后主刘禅习射於此因以得名有感
何耕（宋代）

苦无雄略但儿嬉，尚想山头学射时。
忽报阴平鱼贯入，可怜一镞不能施。
东阿道上作
谭敬昭（清代）

惊风阵阵卷黄沙，一路春寒不见花。残月疏星杨柳陌，载将残梦听琵琶。
凌歊台六首
吴芾（宋代）

黄山高处敞层台，伊昔规模想壮哉。
江上依然双阙在，日边不壮六龙来。
落花啼鸟空遗恨，翠竹青松且漫栽。
先是老怀多感慨，每来吊古一兴哀。
题蕉 其一
张羽（明代）

移得山后蕉，种傍山前屋。扶疏数叶开，还如山后绿。
登泖中潮音阁眺望有怀
沈道映（清代）

峰头云气昼冥冥，蜡屐凭高试一停。湖面日翻荒岸白，海门天入乱山青。

孤帆是处随渔网，长笛何人起鹭灯？谷水昆阴俱在眼，可怜二陆久凋零。
寒食上已杂吟八章
程公许（宋代）

一百五日风雨过，二十七种鲑菜悭。
三年客里作寒食，得似今年身暂间。
偶书二首 其二
谢薖（宋代）

平生蹇吃不解语，终日坐窗从客嘲。它年若使登要路，定被人讥无口匏。
清明日欲宿石门，未到而风雨大作，泊灵星小
杨万里（宋代）

石门未到未为迟，小泊灵星也自奇。
此去五羊三十里，明朝还有到城时。
建炎丞相成国吕忠穆公退老堂诗二首
康执权（宋代）

公居临海亦经年，每恨淹留阻执鞭。
异县忽闻登帅阃，此身那得侍宾筵。
古今谁似功名老，出入荣持将相权。
从此凤池归路駃，未容雁荡奉周旋。
黄氏南园歌
何中（元代）

南园花，南园花，白于雪，红于霞。深处定有仙人家，花阴乱驻七香车。

山香尽舞花不老，花艳直上摇金鸦。琼膏一吸香入骨，醉呵金鸦不令斜。

南园竹，南园竹，寒于冰，绿于玉。割得何天土一丘，炎官虽炎谁敢酷。

天山太古雪皎皎，蓬莱绝境风萧萧。白鹤翻空啼一声，下占清阴对棋局。

君不见古南园，锦茵红皱琵琶弦，珊瑚碧树沈水烟。

嘉宾列坐鼓咽咽，白石诗句吟成编，放翁记文笔如椽。

挟策博塞若为贤，抚掌一笑睨青天。不如花竹之间汲清泉，且取粟粒香芽煎。
颂古一百二十一首
释宗杲（宋代）

眼中无翳休挑刮，镜上无尘不用磨。
信脚出门行大路，横担拄杖唱山歌。
赠蔡内翰九逵
金大车（明代）

清朝散史鬓毛斑，江左词人数往还。
彩笔调高追汉代，玉堂官冷压仙班。
醉攀春柳晴看月，卧放晨衙早闭关。
他日思君寻旧隐，荷衣冲雨洞庭山。
赋得南山行送冯中允之辛谷冶按狱
王禹偁（宋代）

商山三月花如火，草树青葱雨初过。
柳条渐软蝶双飞，桑叶尚多蚕一卧。
薄情野水流不回，无力春云慵欲堕。
团团榆荚是谁抛，漠漠游丝向人嚲。
可怜花木间岚光，花前正好飞觥觞。
冯君夙驾一何速，捧檄银坑按辛谷。
转输昨日又移文，小甿诉牒何纷纭。
见说南山六百里，跙尽马蹄摧屐齿。
是何屈于不知己，冲斗太阿教补履。
龙无尺水且蟠泥，骥困盐车但垂耳。
片言折狱亦胡为，必也无讼方君子。
吾徒事业本稽古，得行其志当刑措。
画衣画地免烦苛，抵璧捐金返淳素。
未行此道且营营，营营为禄聊代耕。
残春小别不足念，为君高唱南山行。
南山一月期回首，莫诉临歧数卮酒。
浣溪沙
杜安世（宋代）

横画功夫想未全。双双文彩羽仪鲜。和鸣偕老是天然。暮雨并深流细草，暖风交颈傍清涟。羡他真个好因缘。
次韵酬谭履常送致政徐朝奉
刘弇（宋代）

拔迹朝闺太早生，不容馀蕴付功名。肯缘簪绂重回首，似共林功别有情。

恰恰冥鸿如素志，来来弊屣薄浮荣。留赀无有公何恃，赢得桑榆慰此行。
送魏秘书赴召
崔与之（宋代）

国论参稽定，人材护养成。
古来同此恨，老去向谁倾。
太白云犹溼，瞿塘水正生。
挂帆干斗极，属耳凤凰鸣。
寄郭循正
李彭（宋代）

粲粲有道孙，丰姿复乱真。养气如晴虹，照映塞外春。

好大有馀韵，雨垫乌角巾。典学万人敌，谈笑五台宾。

篆笔压秦相，翻笑蔡有邻。长袖果善舞，巨价藏百珍。

岂繄寂寞中，见此妙入神。平生乐闻善，况我骨肉亲。

孟坚赞炎汉，扬雄赋逐贫。
归朝欢 其六 相山集题作别思
王之道（宋代）

一霎轻云过雨，半篙新绿横舟。梅花池馆暗香浮。

酒入朱唇红透。

有恨尤怜别恨，多愁不惯春愁。舞馀何惜更迟留。

肠断断肠更后。
芳草
罗邺（唐代）

曲江岸上天街里，两地纵生车马多。

不似萋萋南浦见，晚来烟雨半相和。
次韵杨文发承议
周必大（宋代）

才思春江下濑船，腹藏经笱更便便。
坐观林谷升初日，吟到云山合暮烟。
忆昨倾囊携过我，知君得句总堪传。
古来虚诞相如赋，枉使刘郎意欲仙。
挽吴丞相 其二
胡寅（宋代）

追念宣和国势孤，上公元宰导人谀。妖氛已觉前星暗，皇泽宁论少海枯。

谁谓玉华传玉座，共知青琐伏青蒲。谗言一发堪流涕，祸在同升有鄙夫。
初四日东郊观麦苗
范成大（宋代）

去岁秋霖麦下迟，腊残一雪润无泥。相将饱吃滹沱饭，来听林间快活啼。
宣和殿移植荔枝
赵佶（宋代）

密移造化出闽山，禁御新栽荔子丹。山液乍凝仙掌露，绛苞初子水精丸。

酒酣国艳非朱粉，风泛天香转蕙兰。何必红尘飞无骑，芬芳数本座中看。
遗老斋绝句十二首
苏辙（宋代）

我居近西城，城枕湖一曲。
不到平湖上，何物禁吾足。
赠婺州苏员外
章碣（唐代）

帝念琼枝欲并芳，星分婺女寄仙郎。鸾从阙下虽辞侣，

雁到江都却续行。烟月一时搜古句，山川两地植甘棠。

即看龙虎西归去，便佐羲轩活万方。
次韵鸳鸯梅
姜夔（宋代）

晴日小溪沙暖，春梦怜渠颈交。
只怕笛声惊散，费人月咏风朝。
呈邓张晁蔡
曹辅（宋代）

都城薄禄才二釜，白发朱衫污黄土。九人同日锁重闱，一夜涛黄卷秋雨。

投身虽喜豪俊窟，刺手如逢虎方乳。邓侯相逢十载后，清骨巉岩诗思苦。

张晁自是天下才，黄卷聊同圣贤语。蔡子弯弓欲射胡，拔剑酒酣时起舞。

何当连袂上霄垠，速致时康开外户。病夫行矣老江湖，容我徜徉载樽俎。
吉祥寺赏牡丹
苏轼（宋代）

人老簪花不自羞，花应羞上老人头。
醉归扶路人应笑，十里珠帘半上钩。
上巳宴集懋社十二首 其三
瞿士雅（清代）

暮春风景初三日，李白桃红烂漫开。

秾艳尽怜胜彩绘，馨香还解满尊罍。欲知别后思今夕，更向花前把一杯。

应被百花缭乱笑，缘何最老最先来。
元日
李世民（唐代）

高轩暧春色，邃阁媚朝光。
彤庭飞彩旆，翠幌曜明珰。
恭己临四飞，垂衣驭八荒。
霜戟列丹陛，丝竹韵长廊。
穆矣熏风茂，康哉帝道昌。
继文遵后轨，循古鉴前王。
草秀故春色，梅艳昔年妆。
巨川思欲济，终以寄舟航。
宋颂九首·皇祖
石介（宋代）

予亦即祚，涵涛养抚。
罔有失所，予德其裕。
清音楼
高魁（明代）

百尺发天机，旷若苏门啸。中有枕流人，日谱华胥调。
风
舒岳祥（宋代）

太虚无朕兆，因物见形声。
入竹须抢地，驱潮欲打城。
八方随气转，万里扫尘清。
反从虎啸生。
寄潘逸老
郑善夫（明代）

东湖潘逸老，守晦十馀年。久病文园枕，长贫杜曲田。

形骸非故我，天地有真诠。愿汝支离德，閒居读内篇。
偈颂五十一首
释大观（宋代）

觅之不得，不觅奚彰。
戳瞎顶门，炜炜煌煌。
桑畴雨过罗纨腻，麦垄风饼饵香。
题郭水坚画美人二首
张镃（宋代）

从来憨态最难宜，只把红绡映雪肌。
自是一枝香杏了，莫嫌都不带花枝。
沁园春 其二 校镌七十二芙蓉词成，上合肥龚先生，用陈其年韵
徐釚（清代）

雅健雄深，公岂逊之，焉数班扬。念纷纷项领，谁能推毂，丝丝烟雨，肯付冥茫。

坐有布衣，交怜短褐，灶下芦中也激昂。仗短句，论平津东阁，今日谁长。

追思剧孟欢场。便丞相、车茵醉不妨。况玉筝红袖，分行领取，银箫翠管，逐队翱翔。

慷慨悲歌，嵚崎历落，铁板红牙总断肠。还太息，叹书生鹅笼，藩触羝羊。
水调歌头 题萧独清山水胜处
许有壬（元代）

山水据全胜，消得独清人。神仙定在何处，此处可寻真。山有蓬莱气象，水有瀛洲风物，人是葛天民。＊得紫芝老，吟尽碧桃春。四时花，千日酒，一溪云。回头下望浊世，无地不红尘。忆昔乘轺江右，目断丹霞翠壁，底事走＊＊。今日送君语，聊聊自移文。
诗三首 其二
王得臣（宋代）

忽来汉阳称刺史，又值鱼肥酒偏美。酒给公厨不用酤，朝吟暮醉醉复醒。

郎官湖上秋兴亭，江山四向尽可眺。
赠李叔龙以尚书郎迁建平太守诗
挚虞（魏晋）

我有良朋，时惟李生。拊翼岐蜀，翻飞上京。明试以功，聿骏有声。

三载考绩，剖符建平。

惟彼建平，居江之濑。明明在上，率下和会。谁谓水深，曾不浮芥。

谁谓旷远，王道无外。

亦既受命，作式南蕃。枢机之发，化流夷蛮。多见阙殆，以慎尔愆。

无自立辟，而逾短垣。

龙爱同泉，凤恋共林。之子云往，我劳弥深。既有行李，以通其音。

南龟象齿，实将云心。
述怀 其一
商山客死书生（唐代）

家住驿北路，百里无四邻。往来不相问，寂寂山家春。
句
黄皋（宋代）

冷斋夜话非无谓，暖日春风足自香。
燕子楼
李孙宸（明代）

古春年年长不老，春山浥露空芳草。双翘翠羽为谁扬，泪寒罗袂惊秋早。

楼前夜夜满空月，孤鸾露啼商丝歇。芙蓉萎绝木兰摧，安得牡丹春后发。

有客春来自洛阳，高冢传闻长白杨。绿珠岂爱坠楼死，韩朋无地托鸳鸯。

十年深意向谁语，黄泉未晚相随去。寄语题诗白舍人，休更蛾眉问黄土。
次韵碧窗聂道录
俞德邻（宋代）

胸蟠今古袖披披，老作黄冠恐未宜。辽鹤不归人已换，濠鱼自乐子焉知。

瓠留西域青精饭，杖削东川紫玉皮。我似渊明君陆静，相看一笑俨前时。
送谨师
薛师石（宋代）

谨师牢绊脚，语别意茫茫。
入寺随拐杖，当禅月满床。
多因新见解，抛却旧篇章。
为我金山去，钳锤问一场。
僖公
王十朋（宋代）

僖公能继伯禽风，盛德揄扬鲁颂中。惟有春秋用王法，不轻一字曲褒公。
钱塘江三首
吴潜（宋代）

秋光漠漠草青青，日落江流雁下汀。
世路风波今始半，为余遥谢草堂灵。
谢黄主管
张孝祥（宋代）

一杯为我贳天刑，便觉人间有独醒。忆昨金华侍经席，曾分甘露饮春庭。
岩夫庭佐欲归出长安以诗邀游后圃
彭汝砺（宋代）

马蹄容易去吾东，行李纷纷计已匆。还使寸肠随夜月，不知一泪落春风。

双飞露草看原鹡，独宿云溪念塞鸿。更约藏舟今日饮，百壶清笑慰飘蓬。
次韵叔父题画木石屏风
苏过（宋代）

老人万事无心云，年来道眼等卧轮。西轩坐阅车马奔，垂天不展空鹏蹲。

屏间怪石千年根，端为先生来结邻。豪端虽愧蜀两孙，要非丹青阅世人。

空山老干不效珍，荆人异璞埋埃尘。幸此不遭世俗昏，栋梁圭瓒徒劳神。
纳火礼祀大辰十二首
佚名（隋代）

广大建祀，式崇其配。
声香在兹，清酒既载。
穆穆有晖，洋洋如在。
聿怀嘉广，翳神之麦。
漫成
宋庠（宋代）

二典勋华冠号荣，燦然三代继英声。
如何孟子尊儒术，不肯临篇信武成。
和吴侍郎见贶白莲
宋庠（宋代）

田田香叶满桥阴，镂玉仙葩照玉浔。
应恐天姿太明洁，浅红微绿护芳心。
范才元道中杂兴
张元干（宋代）

底处烟林飞伯劳，春生诗思剩摇毫。
归来准拟扶头醉，日射花梢三丈高。
山花子·此处情怀欲问天
刘辰翁（宋代）

此处情怀欲问天，相期相就复何年。行过章江三十里，泪依然。
何宿半程芳草路，犹寒欲雨暮春天。小小桃花三两处，得人怜。
宿冲佑观
车柬（宋代）

才说升真意豁然，此行却喜结仙缘。
步穿空翠云生脚，仰看飞流雪满肩。
控鹤不来春寂寂，卧龙无底月娟娟。
飘然便作乘风想，不待丹成到九天。
中秋
赵希㯝（宋代）

白露漙空万叶飞，生香浑在桂花枝。一千里月正圆夜，九十日秋才半时。

湓浦风流元亮兴，鄜州牢落少陵诗。不妨吟尽蟾蜍影，此别分明隔岁期。
醉中天·花木相思树
刘时中（元代）

花木相思树，禽鸟折枝图。水底双双比目鱼，岸上鸳鸯户，一步步金厢翠铺。世间好处，休没寻思，典卖了西湖。
苏秀道中大雨
曾几（宋代）

梅雨又时雨，苏州仍秀州。
客行无六月，农事有三秋。
云气深鸿雁，烟波没白鸥。
衰年惭愧汝，物役几时休。
万府君挽词 其三
王十朋（宋代）

吾母昔逃难，携孥依舅船。态多朝暮警，恩独始终全。

滥与高门出，尤蒙长者怜。未能成宅相，徒有泪如泉。
次韵梅山弟感时四首
陈著（宋代）

春造曾分寸草晖，晚经霜雪始知非。
中心痛事神孤往，前面虚知手一挥。
肯使晓猿随陇笑，一烦倦鸟引云归。
绝粮只管餐松菊，赢得身轻入险飞。
释奠日国学观礼闻雅颂
令狐峘（唐代）

肃肃先师庙，依依胄子群。满庭陈旧礼，开户拜清芬。

万舞当华烛，箫韶入翠云。颂歌清晓听，雅吹度风闻。

澹泊调元气，中和美圣君。唯馀东鲁客，蹈舞向南熏。
孤山小青墓
姚燮（清代）

到处天涯有北邙，美人幸矣此埋香。只巢翡翠山都媚，不种蘼芜梦已荒。

落叶频年催逝水，幽花无语对斜阳。秋娘金缕缠绵曲，唱与渠听定断肠。
喜曹刘二从事见过
胡致隆（宋代）

萧萧细雨锁柴门，喜见风流二使君。俊逸万春犹录事，清新子使尚参军。

飘零世路诗千首，寥落江湖酒一尊。多病扬雄谢来往，暮年谁更可论文。
恋绣衾 代题武桂卿扇
张炎（宋代）

一枝凉玉敧路尘。下瑶台、疑是梦云。怕趁取、西风去，被何人、拈住皱裙。

温柔只在秋波里，这些儿、真个动心。再同饮、花前酒，莫都忘、今夜夜深。
送顾弥邵朝奉知钱塘
晁说之（宋代）

钱塘宰是会稽客，一身见尽元与白。
元白风流且置之，是家尊翁勇金石。
早受申公国士知，谁任东坡邦人责。
之子敢嗟官不达，惟惭家世无踵迹。
大才小试亦丹青，众前独却自朝夕。
童稚欣欣新有谣，湖山蔼蔼旧相识。
定知不用酒遣闲，流行举要百代历。
送饶平邓父母守真安
林熙春（明代）

翩翩仙吏擅玄晖，太守除书自太微。清夜韩江传鳄徙，秋风蜀道见凫飞。

辟莱千里须持斧，挟纩三军赖解衣。应远家猷君努力，肯遗宵旰恋慈闱。
夜泊将军硖下雨声竟夕不寐间作
黄钊（清代）

崖黑篷先掩，江昏酒未沽。见镫船影并，闻雨客心孤。

此境偏长安，吾行出畏途。明朝盼晴霁，宿鸟暗相呼。
初秋戏作山居杂兴俳体十二解
杨万里（宋代）

月色如霜不粟肌，月光如水不沾衣。
一年没赛中元节，政是初凉未冷时。
弟侄三人同日受官实为吾家盛事老怀不胜忭喜作四小诗见区区之意 其三
张纲（宋代）

恩袍新绿照新秋，文雅乡评早见收。王谢故应人物胜，芝兰生处自风流。
献寿二首 其一
毕仲游（宋代）

庆日三阳近，高门附帝居。迎祥春入暮，献寿晚连裾。

中子今持节，诸孙日诵书。始知题万石，未足大吾闾。
风入松（闻邻女吹笛）
高观国（宋代）

粉娇曾隔翠帘看。横玉声寒。夜深不管柔荑冷，樱朱度、香喷云鬟。霜月摇摇吹落，梅花簌簌惊残。

萧郎且放凤箫闲。何处骖鸾。静听三弄霓裳罢，魂飞断、愁里关山。三十六宫天近，念奴却在人间。
戏题盱眙壁
韦鹏翼（唐代）

岂肯闲寻竹径行，却嫌丝管好蛙声。

自从煮鹤烧琴后，背却青山卧月明。
留守待制视学
石介（宋代）

演道开谈席，观文降使轓。
水寒芹叶薄，春早杏阴繁。
喜动青青佩，新闻亹亹言。
孤生荷乐育，终始诧丘关。
菩萨蛮·低鬟十八云初约
朱彝尊（清代）

低鬟十八云初约，春衫剪就轻容薄。
弹作墨痕飞，折枝花满衣。
罗裙百子褶，翠似新荷叶。
小立敛风才，移时吹又开。
送王允常佥事之广东
王鏊（明代）

柳叶桄榔五岭南，使君曾此驻帷襜。法冠直指新峨廌，包匦生黎旧贡蚺。

不信鳄鱼还作恶，只应泉水便名廉。殊方风土须珍重，莫为溪山久滞淹。
常大夫挽词
范祖禹（宋代）

礼乐追先哲，文名动缙绅。
忠勤白首节，惠爱远州民。
石室诗书在，天衢日月深。
九原何所憾，有子嗣芳尘。
忆前辈二首 其二
郑思肖（宋代）

治世衣冠盛，人才极典刑。开心呈日月，吐语走风霆。

气象近三代，文章出六经。今焉不可得，四顾一冥冥。
访澄上人
李中（五代）

寻师来静境，神骨觉清凉。一饷逢秋雨，相留坐竹堂。

石渠堆败叶，莎砌咽寒螀。话到南能旨，怡然万虑忘。
虞美人 其五
邵亨贞（元代）

无情世事催人老。不觉风光好。江南无处不萧条。何处笙歌灯江做元宵。

承平父老头颅改。就里襟怀在。相逢不忍更论心。只向路傍握手共沈吟。
闻杜鹃三首
刘宰（宋代）

当日停辀古道傍，大言聊以解愁肠。
只今老去还吴下，无复驱车走四方。
偈颂一百一十七首
释绍昙（宋代）

岭上云磨松偃蹇，岩前瀑漱石琮琤。
瞿昙面目全彰露，谁道今朝始诞生。
跛云门棒，休放拍盲。
一杓香汤三拜著，听渠千古恶名行。
宿老鸦港
陶安（明代）

狭港寒流数尺馀，停舟一宿即蘧庐。晚来饭饱人无事，脚踏青泥冷捕鱼。
道中杂诗呈子勉宝文有便寄叔海也
卷刚中（宋代）

度岁尘沙汩没中，乍趋闲旷意何穷。
孤丛晚秀霜菊净，脱叶已疏山柿红。
马恃赐闲韁不胜，雁知王命信常通。
功名成处非人力，至手先令玉盏空。
止水周郎先后眼疾戏赠
刘峻（南北朝）

按拍周郎识指纤，放歌陈子未长髯。碧窗常恨山如剑，红帕何长目有帘。

阮籍对谈宁许白，刘祯平视得无嫌。从今便可焚书砚，好作江头比翼鹣。
白莲
杨万里（宋代）

花头素片剪成冰，叶背青琼刻作棱。
珍重儿童轻手折，绿针剌手却渠憎。
遣兴三绝
舒岳祥（宋代）

老怀忽忽如中酒，短发萧萧不受簪。
四壁应闻长叹息，何人知我此时心。
陈待制挽诗四首 其一
叶适（宋代）

唤作成亏总雪消，等閒好恶任风飘。齐侯自要乘千驷，颜子何妨饮一瓢。
登石伞峰
陈谏（唐代）

贤相昔未遇，耶溪藏卧龙。宛然东山居，已韵西林钟。

仲氏亦遐旷，尔来习高踪。杨公偶閒暇，中贵同游从。

曲渚拥驺驭，回潭转艨艟。既登寅缘岸，遂践岧峣峰。

径侧萦巨石，磴危攀茂松。伞开自罗列，笥闭谁箴封？

迥立霄汉表，俯看严嶂重。远村暮杳杳，秋海晴溶溶。

染翰纪胜绝，飞觞畅心胸。仍闻待新月，归棹何从容。
自梁园至敬亭山见会公谈陵阳山水兼期同游因
李白（唐代）

我随秋风来，瑶草恐衰歇。中途寡名山，安得弄云月。
渡江如昨日，黄叶向人飞。敬亭惬素尚，弭棹流清辉。
冰谷明且秀，陵峦抱江城。粲粲吴与史，衣冠耀天京。
水国饶英奇，潜光卧幽草。会公真名僧，所在即为宝。
开堂振白拂，高论横青云。雪山扫粉壁，墨客多新文。
为余话幽栖，且述陵阳美。天开白龙潭，月映清秋水。
黄山望石柱，突兀谁开张。黄鹤久不来，子安在苍茫。
东南焉可穷，山鸟飞绝处。稠叠千万峰，相连入云去。
闻此期振策，归来空闭关。相思如明月，可望不可攀。
何当移白足，早晚凌苍山。且寄一书札，令予解愁颜。
步至湖上寓小舟还舍五首 其四
陆游（宋代）

万壑争流地，身闲得纵观。未能容蟹舍，聊得寄渔竿。

远浦樵风急，空山窆石寒。踟蹰不知晚，磔磔有归翰。
次韵萧昭甫同游江东四绝句 其三 尘外亭
廖刚（宋代）

高出云端谢世喧，碧天秋静镜无痕。尘缘不向尘中见，聊与游人洗眼根。
游九锁山
陈观国（宋代）

名山隔游尘，九锁尘更少。
閒云抱苍石，古涧茁灵草。
一亭瞰蛟舞，曾此憩坡老。
水性自云静，潴泄寄人巧。
聊复助奇观，未须纵澜倒。
小挹丹泉润，侧步石壁峭。
洞深篝火入，志险极幽讨。
人间几何年，仙迹棋未了。
向夕山月吐，光碎松下道。
天空琼馆寒，禽响药如捣。
送曾子开
徐积（宋代）

扬子江头风正寒，行人莫叹渡头难。江头杨柳岂常在，但向江头洗眼看。
纸被行
王炎（宋代）

瑶姬不触麒麟红，金壶潋滟琥珀逍。
狐裘公子喜夜永，杯行暖玉烦春葱。
檐头雪花大如掌，洞房但觉春融融。
岂知有客方贪睡，漏尽更阑不能寐。
花红玉白不相随，赖有楮生为伴侣。
生家住处近麻姑，亦能幻出冰肌肤。
绝嫌墨客蝇头污，懒入官黄藏蠹鱼。
宁随人意任舒卷，虽则软美非脂韦。
风姨霜女皆退舍，稍觉和气生氍毹。
梅花破雪催寒去，春回人向花前醉。
女郎雾縠试轻衫，至此失时因坐废。
绿槐影底夏日长，人间只要一味凉。
青奴元自不妩媚，居然负恃能专房。
秋风一夜来消息，又却见渠先弃掷。
冬来复挽楮生归，属付苍头轻拂拭。
用则铺张舍则藏，喜愠未尝形玉色。
世事乘除无不然，安用动心三叹息。
重和荅周闻孙进士兼寄宗瑾
郭钰（元代）

飘零不改旧乡音，来往空山费独寻。楚地人烟三户在，汉家宫阙五云深。

急风乱飐蒹葭雪，斜日残明橘柚金。公瑾雄姿最英发，还乡何日共论心。
上滩行
陈钟祥（清代）

大滩水如天上来，奔腾涌沸声轰雷。一线直落势复回，银河东泻沧溟开。

小滩石在水中夹，怒石夹水水逾狭。新泉急火煎成泡，万斛明珠流出峡。

大滩小滩难复难，蛟鼍喷沫飞惊湍。上滩更比下滩苦，行者未至心先寒。

江头大船不敢行，驾棹皆属麻阳人。麻阳舟子强有力，满船日听喧呼声。

喧呼牵挽人挤排，各负长纤登高崖。崖高路窄行不得，蛇行蒲伏泥中蛙。

壮者负纤黠持篙，篙撑怪石避惊涛。一篙一拄一转侧，危梢起立如飞猱。

滩流浅处石势汹，舟陷石中舟愈重。篙师赤体入水中，鳌负舟行舟始动。

楚黔地接相犬牙，千山万壑钩连斜。诸峰横叠出滩口，奇崖峭壁森㟏岈。

山形崱屴波与吞，怒犀饿虎沙中蹲。或如美人临水妆，黛螺秀色生明光。

俯听滩声仰见山，时时骇笑开心颜。神工鬼斧不容壑，世间奇境非痴顽。

放舟似入青云端，江山如此亦壮观，何必徒嗟行路难。
贺隐直
刘敞（宋代）

寂寞三年倦一飞，知音不限向来希。虽然主簿非高士，犹喜分曹近太微。

吏部铨中超俗状，京官班首望天威。汉儒多有司空掾，努力新书更发挥。
涉小溪宿淡山
杨万里（宋代）

径仄愁斜步，溪深怯正看。
破船能不渡，晴色敢辞寒。
白退山云细，青还玉宇宽。
险艰明巳济，鬼梦未渠安。
题名画大观册 其四 赵孟頫楚江秋意
弘历（清代）

金丹炼出脱凡尘，画格书姿两入神。太史纵然操左券，也应头地让前人。
老叹
陆游（宋代）

老翁终日饱还嬉，常拾儿童竹马骑。
食为齿摇艰咀嚼，冠因发少易倾欹。
鸟乌歌罢人谁问？咄咄书成自不知。
堪笑残生似蒲柳，秋风未到已先衰。
赤藤杖歌
黄恩彤（清代）

昔年我过浈阳峡，飞来禅寺停襜帷。寺僧赠我赤藤杖，入手夭矫蟠蛟螭。

峡山陡立水清绝，草木坚瘦含霜姿。兹藤纯阳有殊禀，蜷生山腹穿云肌。

年深瘴雾霾翠蔓，独标火色争炎曦。蛇缠虺缭更纠结，石刚铁劲尤崛奇。

细筋盘环抱真骨，血殷腠理凝燕支。攫拿数尺势千丈，倒垂岩际耀水湄。

老樵奋臂拔不得，快斧斫断珊瑚枝。天生杖材带根节，不须凿削烦工师。

鸠首翻露丹凤咮，龙颔怒杰赪虬髭。舟中缄识不敢发，江湖怕有神奸窥。

归来摩弄净牙角，偶以挂壁惊童儿。近苦脚软仗汝助，掣电绕腕流虹驰。

蜿蜒欲飞强捉住，咫尺炫晃光陆离。斗觉生力贯腰膝，徐看宝气衡须眉。

残藜枯竹安足道，涂朱髹漆空尔为。会当携汝入山去，遍踏苍崖寻紫芝。
投赵玉堂使君
刘黻（宋代）

銮坡荣拜锦袍新，雁荡行春作守臣。
无扰可回民气脉，有才能守国精神。
柝沈海峤三更月，草长池塘一雨春。
闻道铃斋少公事，肯分吟席与樵人。
将游荆州投魏中丞
李群玉（唐代）

贫埋病压老巑岏，拂拭菱花不喜看。

又恐无人肯青眼，事须凭仗小还丹。
春日有怀
朱希晦（元代）

无边花柳竞芳春，醉眼看来几度新。今日曲江风景别，落红飞絮正愁人。
和许仲涂郎中游山
钱公辅（宋代）

每同南郭先生到，今伴东牟太守来。
自顾拙疏聊自乐，白云径里踏荒苔。
句
李远（唐代）

人事三杯酒，流年一局棋。（《北梦琐言》）。

青山不厌三杯酒，长日惟消一局棋。（《唐语林》）。
湖村
陆游（宋代）

四十来居湖上村，翩翩七见改初元。
风梢解箨竹过母，露叶成初桐有孙。
渴鹿出林窥药井，驯鸥掠水傍棋轩。
老人不用夸顽健，时看孙曾浴画盆。
七月六日通夕大雨阖境告足丰年之庆枕上用前韵再赋两篇呈全真诸公 其一
李纲（宋代）

绛阙清都一念通，沛然甘泽泻层穹。天心会与人心合，国事尤须岁事丰。

秋水陡添江上碧，朝阳却照栋间红。精诚自可驱雷雨，安用区区致八公。
达摩渡芦图
刘克庄（宋代）

长啸生风白浪起，高桅千尺如折棰。
佛狸百万不敢渡，师跣双髐踏一苇。
视鲁叟桴差简捷，比博望槎尤俶诡。
岂小儿女狡狯然，亦大神通游戏尔。
老胡西来纷文字，遍东西旦撒种子。
塔藏共礼熊耳骨，壁观谁得少林髓。
吾闻至人未尝死，岁晚翩翩携只履。
学人其如初祖何，应身已度葱岭矣。
金丹图像说四首 其四 返本图
李道纯（元代）

道本无为法自然，圣人立象假名圈。平常日用全彰露，打破方知象帝先。
包惊几夜过
潘陆（清代）

故人寒夜至，风雨暗东菑。不忍论前事，还同哭所知。

住山多病后，学佛破家时。犹念飘零者，殷勤重有期。
次韵祝公亮经历见寄
陈镒（明代）

辞官陶令归来久，我亦居山结草堂。乱后病怀惟药裹，老来活计祇诗囊。

曾陪古寺看脩竹，忽见春风绽野棠。但愿此身强健在，岁寒松柏共苍苍。
寄题洪巨济中大鄱阳园亭四咏 其二 翠屏洞
孙觌（宋代）

千岩紫翠中，缥缈浮画栋。屏风十二叠，坦坦见空洞。

攒青照坐寒，老翠湿衣重。度曲挽云留，举杯邀月共。

乐矣殊未央，正作南柯梦。
同张公硕梅耕道访董畸老郊居 其二
李廌（宋代）

㶏水官桥路，将军甲第新。绿沉閒结锈，棐几净无尘。

下榻喜宾至，问田怜我贫。相逢便倾倒，晚岁定情亲。
送王敦素
晁冲之（宋代）

先君有六女，所托皆高门。季也久择婿，晚得与子婚。

子家望海内，实惟谪仙孙。笔也有家法，势作风雷奔。

结交多英豪，坐致名誉喧。忆昔识子初，河流出昆崙。

中间一再见，骐骥始伏辕。去年接同居，底里见所存。

磊落忠义人，爱国忧黎元。使当元祐时，密勿与讨论。

上可参廊庙，下可禆谏垣。惜哉不遇知，白发早已繁。

卑官不可说，感激有主恩。烂漫有归期，系舟古槐根。

祖饯无酒食，赠遗请以言。子家钟山下，随事有田园。

竹径背古寺，草堂面江村。高轩纳翠微，修筒引潺湲。

林影散疏帙，山色摇酒樽。日饮建康水，时登谢公墩。

沈酣左氏学，浩荡极辞源。客至勿多语，欲吐且复吞。

书来无匆匆，慰我别后魂。
履道书斋植竹甚茂用韵寄之十首 其七
释德洪（宋代）

虽住城隍寺，而无迎送烦。清风如有素，时复到南轩。
调任长安过灞桥 其二
张篯（清代）

闻道长安不易居，折腰元亮意何如。送迎忙似桥边柳，莫笑邮亭绿影疏。
游李少师园十题·鹤
范祖禹（宋代）

王子吹笙去，仙禽下云端。
夜栖松月静，朝舞桧风寒。
莹中南归至衡阳作六首寄之 其一
释德洪（宋代）

回雁峰前醉眼醒，卧看波影蘸空青。起来一笛春风晚，万里无云月满汀。